Bekende hartoorplantingspasiënt sterfPaul John Thesen Foto: Facebook Paul John Thesen (48) van Knysna, wie se hartoorplanting die mediese beperkings van die apartheidsregering tot die uiterste beproef het, is in die Oos-Kaap oorlede, het die Saturday Star berig. Thesen is Donderdag naby Alexandria dood aangetref in sy motor. Dit is nie bekend hoe hy dood is nie. Paddy Chapple, vriend en eksekuteur van die boedel, het aan die koerant gesê dat Thesen Maandag in die hospitaal opgeneem is ná ŉ ongeluk met sy duinebesie. Nadat hy homself uit die hospitaal ontslaan het, was hy vermis totdat sy liggaam opgespoor is. Thesen het tydens sy leeftyd drie hartoorplantings gehad. Een was sy eie en twee was skenkerharte. Die eerste een was van ŉ 13-jarige swart seun en die tweede een, drie jaar later, van ŉ jong wit meisie. Chapple sê die skenker se ras was in daardie stadium betekenisvol, aangesien Thesen vier ure lank op die operasietafel gelê het terwyl die apartheidsregering oor die ras-kwessie besluit het. Die regering het besluit dat, sodra ŉ hart die liggaam verlaat, dit neutraal word en Thesen se klassifikasie kan wit bly. Dr. Chris Barnard, die hartoorplantingsbaanbreker en sy broer, Marius Barnard, het die oorplantings behartig. Thesen se oorspronklike hart word by die Groote Schuur-hospitaal se oorplantingsmuseum uitgestal. -SAPA